CELEX: 52019PC0618
Language: hu
Date: 2019-11-28
Title: Javaslat A TANÁCS VÉGREHAJTÁSI HATÁROZATA a Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról

EURÓPAI BIZOTTSÁG
            Brüsszel, 2019.11.28.
            COM(2019) 618 final
            2019/0271(NLE)
            Javaslat
            A TANÁCS VÉGREHAJTÁSI HATÁROZATA
            a Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv
                  1
                (a továbbiakban: héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az ebben az irányelvben foglaltaktól eltérő különös intézkedéseket vezessen be az adóbeszedés egyszerűsítésére, vagy egyes adócsalások és -kikerülések megelőzésére.
            
            
               A Bizottság által 2019. május 2-án iktatott levélben Luxemburg felhatalmazást kért arra, hogy a héairányelv 285. cikke alapján továbbra is adómentességet biztosíthasson azon adóalanyok számára, amelyeknek éves árbevétele nem halad meg egy bizonyos küszöböt, és hogy ezt a küszöböt 30 000 EUR-ról 35 000 EUR-ra emelhesse. 
            
            
               A héairányelv 395. cikke (2) bekezdésének megfelelően a Bizottság 2019. június 21-én kelt levelében tájékoztatta a többi tagállamot Luxemburg kérelméről. A Bizottság 2019. június 24-én kelt levelében értesítette Luxemburgot, hogy a kérelem elbírálásához szükséges valamennyi információ a rendelkezésére áll.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozást alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az ily módon adómentesség hatálya alá tartozó adóalanyoknak nem kell hozzáadottérték-adót felszámítani az általuk teljesített értékesítések után, és következésképpen nem is vonhatnak le előzetesen felszámított hozzáadottérték-adót. 
            
            
               A különös héaszabályok alkalmazásának lehetőségét, többek között az adómentességeket, illetve a degresszív adókedvezményt a kisvállalkozásokra vonatkozóan először a 67/228/EGK tanácsi irányelv
                  2
                14. cikke vezette be. Azok a tagállamok, amelyek nem használták ki az említett rendelkezés által nyújtott lehetőséget, később a 77/388/EGK irányelv
                  3
                24. cikke (2) bekezdésének b) pontja alapján – amely jelenleg az átdolgozás következtében a héairányelv 285. cikkének első bekezdése – csak azoknak az adóalanyoknak nyújthattak héamentességet, amelyeknek éves árbevétele nem haladja meg az 5 000 eurót vagy annak nemzeti valutában kifejezett egyenértékét. A héairányelv 285. cikkének második bekezdése szerint az említett tagállamok degresszív adókedvezményeket is nyújthatnak azon adóalanyoknak, amelyeknek az éves árbevétele meghaladja a tagállam által az adómentesség alkalmazására megállapított felső határt. 
            
            
               2012 végéig Luxemburg a legfeljebb 10 000 EUR éves árbevétellel rendelkező adóalanyokat mentesítette a héa alól. Ezzel párhuzamosan Luxemburg tájékoztatta a Bizottságot, hogy igénybe veszi azt a lehetőséget, hogy a héairányelv 285. cikke. alapján degresszív adókedvezményeket nyújtson azoknak az adóalanyoknak, amelyek éves árbevétele 10 000 EUR és 25 000 EUR között van. 
            
            
               
                  Ezt követően Luxemburg eltérésre irányuló kérelmet nyújtott be, és felhatalmazást kapott arra a 285. cikk első albekezdése alapján, hogy a kisvállalkozásokra vonatkozó mentességi rendszer keretében 25 000 EUR-ban határozza meg az alkalmazandó éves forgalmi küszöböt, ezzel egyidejűleg pedig eltörölje a degresszív adókedvezmény alkalmazását. Luxemburg a 2013/677/EU tanácsi végrehajtási határozat
                     4
                   útján felhatalmazást kapott a fent említett eltérő intézkedés alkalmazására 2016. december 31-ig. 
               
               
                  Luxemburg az (EU) 2017/319 tanácsi végrehajtási határozata
                     5
                   útján felhatalmazást kapott az eltérő intézkedés hatályának 2019. december 31-ig történő meghosszabbítására, és ugyanakkor az értékküszöb 25 000 EUR-ról 30 000 EUR-ra való emelésére. 
               
               
                  Luxemburg jelenlegi kérelme, miszerint meg kívánja hosszabbítani az eltérési intézkedés hatályának lejártát, miközben 30 000 EUR-ról 35 000 EUR-ra kívánja emelni az értékküszöböt, ugyanazon indokoláson alapul, mint a korábbi ez irányú kérelmei. Luxemburg különösen úgy véli, hogy az eltérő intézkedések csökkentik a kisvállalkozások, valamint az adóhatóságok adminisztratív terheit. E tekintetben az eltérő intézkedés egyszerűsíti az adóbeszedési eljárást, és így a héairányelv 395. cikke (1) bekezdése első albekezdésének célkitűzéseihez kapcsolódik.
               
            
            
               Luxemburg hangsúlyozza, hogy a kérelmezett eltérés összhangban áll a kisvállalkozásokra vonatkozó héa egyszerűsített szabályairól szóló 2018-as bizottsági javaslattal
                  6
               , amennyiben az említett javaslat értelmében a tagállamok által a héamentességhez előírt éves árbevételi értékhatár nem haladhatja meg a 85 000 EUR-t (vagy ennek megfelelő, nemzeti valutában kifejezett összeget).
            
            
               
                  Luxemburg szerint a kérelmezett különös intézkedés a végső fogyasztói szinten beszedett héabevétel teljes összegét csupán elhanyagolható mértékben befolyásolná (legfeljebb 0,1 %-kal), a 395. cikk (1) bekezdés második albekezdésének megfelelően. 
               
               
                  Konkrétabban a jelentések szerint 2017-ben 105 olyan adóalany élt a mentességgel, akiknek adóköteles árbevétele 10 000 euró és 30 000 euró között volt (ezzel szemben 2015-ben 64-en, 2016-ban 73-an éltek vele). Az adott évben ez a szám a héanyilvántartásba vett adóalanyok 0,14 %-át teszi ki. Luxemburg a héabevétel-kiesést legfeljebb 271 525,60 EUR-ra becsüli a héamentesség következtében. Ez az összeg a héabevételek teljes összegének a 0,01 %-át tette ki 2017-ben. Luxemburg arra számít, hogy a küszöbérték 35 000 EUR-ra történő emelése 1106 adóalanyt érintene, ami a 2017-ben héanyilvántartásba vett adóalanyok 1,5%-át teszi ki. Feltételezve, hogy ezen adóalanyok közül senki nem választotta az általános héabesorolást, a mentességi küszöb 30 000 EUR-ról 35 000 EUR-ra való emeléséből származó bevételkiesés nem haladhatja meg a héából származó összbevétel 0,1%-át.
               
            
            
               A Luxemburg által szolgáltatott információk alapján úgy tűnik, hogy az eltérő intézkedés hatályának meghosszabbítására irányuló kérelem célja a kisvállalkozások mentesítése az általános héaszabályozás szerinti héakötelezettségek alól, valamint az adóhatóság adminisztratív terheinek csökkentése az adóbehajtás és a kisvállalkozások ellenőrzése terén. Ez lehetővé tenné az adóhatóság számára, hogy a nagyobb adóalanyokat célzó ellenőrzési tevékenységeire koncentráljon. Az eltérő intézkedés így összhangban áll a héairányelv 395. cikke (1) bekezdésének első albekezdésével, amely lehetővé teszi a tagállamoknak a rendelkezéseitől eltérő különös intézkedések bevezetését az adóbeszedés egyszerűsítése érdekében. A fentiek figyelembevételével megjegyzendő, hogy az intézkedés jelenleg is és a jövőben is szabadon választható az adóalanyok számára. 
            
            
            
               
                  Amint azt bebizonyította Luxemburg, az eltérő intézkedés várhatóan nem befolyásolja jelentősen a végső fogyasztás szintjén beszedett adó teljes összegét. Továbbá nem lesz negatív hatással az Európai Unió héából származó saját forrásaira sem. Az eltérő intézkedés így a héairányelv 395. cikke (1) bekezdésének második albekezdésével összhangban áll.
               
               
                  A fentiek fényében, és tekintettel arra, hogy az uniós jogi keret és a ténybeli helyzet nem változott, az eltérő intézkedés hatályának meghosszabbítására vonatkozó kérelem indokoltnak tűnik. A Bizottság tehát azt javasolja, hogy adjanak helyt a kérelemnek. 
               
            
         
         
            
               Luxemburg kérelme nem ír elő határidőt a kérelmezett eltérésre. Azonban a héairányelvtől való eltéréseket általában időbeli korlátokhoz kell kötni, hogy értékelni lehessen hatékonyságukat és megfelelőségüket. Mindemellett a fentebb említettek szerint a héairányelvnek a kisvállalkozásokra vonatkozó különös szabályozást tartalmazó 281–294. cikke jelenleg éppen felülvizsgálat tárgyát képezi. A kisvállalkozásokra vonatkozó egyszerűsített héaszabályokra irányuló 2018-as bizottsági javaslat értelmében a tagállamok legkésőbb 2022. június 30-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy az új szabályoknak megfeleljenek. 
            
            
            
               Ezért a Bizottság az eltérés hatályának 2022. december 31-ig történő meghosszabbítását javasolja. Amennyiben a héairányelv 281–294. cikkeinek módosításáról szóló irányelv kerül elfogadásra a kisvállalkozásokra vonatkozó különös szabályozásról, és következésképpen a vonatkozó nemzeti rendelkezések 2022. július 1-jétől, azaz az eltérő intézkedés 2022. december 31-i érvényességi idejének lejárta előtt hatályba lépnek, úgy e határozat alkalmazása megszűnik. 
            
            
            
               •Összhang a szabályozási terület jelenlegi rendelkezéseivel
            
            
               Hasonló eltérésekre más tagállamok is engedélyt kaptak, azaz adómentességet biztosíthattak azon adóalanyoknak, amelyek éves árbevétele nem halad meg egy bizonyos értékhatárt, a héairányelv 285. cikkének megfelelően. Málta
                  7
                20 000 EUR-s értékhatárra kapott felhatalmazást, Hollandia
                  8
                25 000 EUR-ra, Lengyelország
                  9
               , Észtország
                  10
                és Lettország
                  11
                40 000 EUR-ra, Horvátország
                  12
                és Litvánia
                  13
                45 000 EUR-ra, Szlovénia
                  14
                50 000 EUR-ra, Olaszország
                  15
                65 000 EUR-ra, Románia
                  16
                pedig 88 500 EUR-ra.
            
            
            
               
                  Az intézkedés megfelel a kis- és középvállalkozásokra vonatkozó egyszerűsített héaszabályokra irányuló 2018-as bizottsági javaslatnak is, amely a héára vonatkozó cselekvési tervre alapul
                     17
                  , és célja egy korszerű, egyszerűsített rendszer kiépítése ezen vállalkozások számára. Különösen csökkenteni kívánja a héaszabályoknak való megfelelési költségeket, a versenytorzulást az egyes tagállamok és az EU szintjén, valamint az értékhatár-hatás negatív következményeit, továbbá célja megkönnyíteni a vállalkozások számára a szabályoknak való megfelelést, az adóhatóságok számára pedig a nyomon követést.
               
            
            
               A héairányelvtől való eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. A kisvállalkozásokra vonatkozó egyszerűsített héaszabályokra irányuló 2018-as bizottsági javaslat követelményeinek fényében a Bizottság az eltérő intézkedés hatályának meghosszabbítását javasolja 2022. december 31-ig vagy addig a napig, amelytől kezdve a tagállamoknak alkalmazniuk kell a héairányelv kisvállalkozásokra vonatkozó különös szabályozást érintő 281–294. cikkét módosító irányelv alapján elfogadandó esetleges nemzeti rendelkezéseket.
            
            
            
               
                  A javasolt intézkedés tehát összhangban van a héairányelv rendelkezéseivel.
               
            
            
               Összhang az Unió egyéb szakpolitikáival 
            
            
               
                  Az intézkedés összhangban áll a Bizottság 2017. évi munkaprogramjával
                     18
                  , amely kiemelte, hogy a kisvállalkozásokra háruló, a héaszabályoknak való megfeleléssel járó adminisztratív terhek magasak, és a technológiai innováció újabb és újabb kihívások elé állítja az eredményes adóbeszedést, továbbá kihangsúlyozta a kisebb vállalatokra vonatkozó héaszabályok egyszerűsítésének szükségességét. 
               
               
                  Hasonlóképpen összhangban áll a 2015. évi egységes piaci stratégiával
                     19
                  , amellyel a Bizottság a kis- és középvállalkozások növekedését kívánja elősegíteni, többek között azzal, hogy csökkenti az adminisztratív terheket, amelyek megakadályozzák őket abban, hogy teljes mértékben kihasználják az egységes piac előnyeit. 
               
               
                  Végezetül az intézkedés összhangban áll a kis- és középvállalkozások tekintetében az induló vállalkozásokkal foglalkozó 2016-os közleményben
                     20
                   meghatározott uniós szakpolitikákkal, valamint a  „Gondolkozz először kicsiben!” – Európai kisvállalkozói intézkedéscsomag: „Small Business Act” című 2008-as bizottsági közleménnyel
                     21
                  , amely arra kéri a tagállamokat, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet.
               
               
                  2.
                        JOGALAP, SZUBSZIDIARITÁS ÉS ARÁNYOSSÁG
               
            
            
               •Jogalap
            
            
               
                  Az egyetlen lehetséges jogalap a héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe esik. Ezért a szubszidiaritás elve nem alkalmazandó.
               
            
         
         
            
               •Arányosság
            
            
               
                  A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
               
               
                  Az eltérés korlátozott hatályára tekintettel a különös intézkedés arányban áll a kitűzött céllal, vagyis a kis adóalanyokat, illetve az adóhatóságot érintő adóbeszedés egyszerűsítésével.
               
            
            
               •A jogi aktus típusának megválasztása
            
            
               
                  A javasolt aktus tanácsi végrehajtási határozat.
               
               
                  A héairányelv 395. cikke szerint a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem került sor konzultációra érdekelt felekkel. A javaslat Luxemburg kérelmén alapul, és kizárólag ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség. 
               
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat célja egy olyan, egyszerűsítést célzó intézkedés kiterjesztése, amely számos héakötelezettséget megszüntet azon vállalkozások esetében, amelyek éves árbevétele nem haladja meg a 35 000 EUR-t. Ez 1106 adóalany – azaz a 2017-ben héa-azonosítószámmal rendelkező adóalanyok 1,5 %-a – esetében várhatóan kedvező hatást gyakorol az adminisztratív terhek csökkenésére, s ennek következtében csökkenti az adóhatóság terheit is. Az intézkedés héabevétel-kiesés formájában megvalósuló költségvetési hatása Luxemburg becslése szerint nem haladja meg a beszedett héa 0,1%-át.
               
            
            
               •Alapjogok
            
            
               
                  A javaslatnak nincs semmilyen hatása az alapvető jogok védelmére.
               
            
            
               4.KÖLTSÉGVETÉSI VONZATOK
            
            
               A javaslatnak nincs negatív hatása az uniós költségvetésre, mert Luxemburg az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni. 
            
            
               2019/0271 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
         
         
            
               a Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  22
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 285. cikke szerint azok a tagállamok, amelyek nem éltek a 67/228/EGK második tanácsi irányelv
                  23
                14. cikkében megállapított lehetőséggel, mentességet adhatnak a hozzáadottérték-adó (héa) megfizetése alól azoknak az adóalanyoknak, amelyek éves árbevétele legfeljebb 5 000 EUR, vagy az ennek megfelelő, nemzeti valutában kifejezett összeg.
            
            
               (2)A 2013/677/EU tanácsi végrehajtási határozat
                  24
                útján a 2006/112/EK irányelv 285. cikkétől való eltérő intézkedés (a továbbiakban: az eltérő intézkedés) keretében Luxemburg engedélyt kapott arra, hogy eltérést alkalmazzon és adómentességet biztosítson azon adóalanyoknak, amelyek éves árbevétele nem haladja meg a 25 000 EUR-t. Az eltérő intézkedést 2016. december 31-ig engedélyezte a Bizottság.
            
            
               (3)A 2013/677/EU végrehajtási határozatot az (EU) 2017/319 tanácsi végrehajtási határozat
                  25
                módosította, és felhatalmazást adott Luxemburgnak, hogy mentesítse a héa alól a legfeljebb 30 000 EUR éves árbevétellel rendelkező adóalanyokat. Ez a felhatalmazás 2019. december 31-ig vagy – ha az a korábbi időpont – a 2006/112/EK irányelvnek a kisvállalkozásokra vonatkozó különös szabályozást érintő 281–294. cikkét módosító irányelv hatálybalépéséig alkalmazandó. Az irányelvre irányuló javaslatot
                  26
                2018-ban ismertették, de még nem fogadták el.
            
            
               (4)A Bizottság által 2019. május 2-án iktatott levélben Luxemburg felhatalmazást kért az eltérő intézkedés 2019. december 31. utáni alkalmazására, és ugyanakkor az értékküszöb 30 000 EUR-ról 35 000 EUR-ra való emelésére.
            
            
               (5)A Bizottság 2019. június 21-én kelt levelében a 2006/112/EK irányelv 395. cikke (2) bekezdésének második albekezdése értelmében tájékoztatta a többi tagállamot Luxemburg kérelméről. A Bizottság 2019. június 24-én kelt levelében értesítette Luxemburgot arról, hogy birtokában van a kérelem elbírálásához szükséges valamennyi információnak. 
            
            
               (6)A Luxemburg által nyújtott információk alapján úgy tűnik, hogy az eltérő intézkedés indokai nagyrészt változatlanok. Az eltérő intézkedés csökkenti a kisvállalkozások és az adóhatóságok adminisztratív terheit és megfelelési költségeit, és ezáltal segíti az adóbeszedés egyszerűsítését. Luxemburg úgy becsüli, hogy a küszöbérték 35 000 EUR-ra történő emelése 1106 adóalanyt érintene, ami a 2017-ben héanyilvántartásba vett adóalanyok 1,5%-át teszi ki Luxemburgban. A küszöbérték ilyen mértékű növelése ezért tovább csökkentené az adminisztratív terheket és megfelelési költségeket, valamint elősegítené az adóbeszedés egyszerűsítését.
            
            
               (7)Az intézkedés jelenleg is és a jövőben is szabadon választható az adóalanyok számára. Az adóalanyok továbbra is választhatják az általános héaszabályozást, a 2006/112/EK irányelv 290. cikkének megfelelően. 
            
            
               (8)A Luxemburg által nyújtott információkból kiderül, hogy a küszöbérték megemelésével járó eltérő intézkedésnek csupán elhanyagolható hatása lesz a végső fogyasztói szinten beszedett adóbevétel teljes összegére Luxemburgban.  
            
            
               (9)A küszöbérték megemelésével járó eltérő intézkedés nem fogja hátrányosan érinteni az Unió héából származó saját forrásait, mivel Luxemburg az 1553/89/EGK, Euratom tanácsi rendelet
                  27
               ..6. cikkével összhangban kompenzációs számítást fog végezni.
            
            
               (10)Tekintettel arra, hogy az eltérő intézkedés alkalmazása várhatóan kedvező hatást gyakorol a kisvállalkozások és az adóhatóság adminisztratív terheinek és megfelelési költségeinek csökkentésére, anélkül, hogy jelentős mértékben befolyásolná a héából származó összbevételt, indokolt felhatalmazni Luxemburgot arra, hogy egy további meghatározott időtartamra folytassa az eltérő intézkedések alkalmazását, valamint hogy az értékküszöböt 35 000 EUR-ra emelje. 
            
            
               (11)Az eltérő intézkedés meghosszabbított alkalmazására való felhatalmazás hatályát időbeli korláthoz kell kötni. Az időkorlátnak elegendőnek kell lennie ahhoz, hogy értékelni lehessen az értékküszöb hatékonyságát és megfelelőségét. Luxemburgot indokolt tehát felhatalmazni arra, hogy 2022. december 31-ig folytathassa az eltérő intézkedés alkalmazását. Azonban, ha a (3) preambulumbekezdésben említett irányelvjavaslat elfogadásra kerül, és az az időpont, amelytől az említett irányelveknek való megfeleléshez szükséges nemzeti rendelkezések alkalmazandóvá válnak, korábbi 2022. december 31-nél, abban az esetben a felhatalmazás megszűnik, amint a nemzeti rendelkezések alkalmazandóvá válnak.  
            
            
               (12)A 2013/677/EU végrehajtási határozatot ezért ennek megfelelően módosítani kell,
            
            
               ELFOGADTA EZT A HATÁROZATOT: 
            
            
               1. cikk
            
         
         
            
               A 2013/677/EU végrehajtási határozat 1. és 2. cikkének helyébe a következő szöveg lép:
            
            
               „1. cikk
            
            
               A 2006/112/EK irányelv 285. cikkétől eltérve Luxemburg felhatalmazást kap arra, hogy mentesítse a héa alól a legfeljebb 35 000 EUR éves árbevétellel rendelkező adóalanyokat.
            
            
               2. cikk
            
            
               Ezt a határozatot az alábbiak közül a korábbi időpontig kell alkalmazni:
            
            
               a)2022. december 31.,
            
            
            
               b)az a nap, amelytől kezdve a tagállamoknak alkalmazniuk kell a 2006/112/EK irányelvnek a kisvállalkozásokra vonatkozó különös szabályozást érintő 281–294. cikkét módosító irányelv alapján elfogadandó nemzeti rendelkezéseket.”
            
            
               2. cikk
            
            
               Ezt a határozatot 2020. január 1-jétől kell alkalmazni.
            
            
               3. cikk
            
            
               Ennek a határozatnak a Luxemburgi Nagyhercegség a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács 67/228/EGK második irányelve (1967. április 11.) a tagállamok forgalmi adóra vonatkozó jogszabályainak összehangolásáról – a közös hozzáadottértékadó-rendszer struktúrájáról és alkalmazási módjáról (HL 71., 1967.4.14., 1303. o.).
               
               
                  
                     (3)
                  
                        A Tanács 77/388/EGK hatodik irányelve (1977. május 17.) a tagállamok forgalmi adóra vonatkozó jogszabályainak összehangolásáról — közös hozzáadottértékadó-rendszer: egységes adóalap-megállapítás (HL L 145., 1977.6.13., 1. o.).
               
               
                  
                     (4)
                  
                        A Tanács 2013/677/EU végrehajtási határozata (2013. november 15.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról (HL L 316., 2013.11.27., 33. o.).
               
               
                  
                     (5)
                  
                        A Tanács (EU) 2017/319 végrehajtási határozata (2017. február 21.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 47., 2017.2.24, 7. o.).
               
               
                  
                     (6)
                  
                        Javaslat: a Tanács irányelve a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról (COM(2018) 21 final).
               
               
                  
                     (7)
                  
                        A Tanács (EU) 2018/279 végrehajtási határozata (2018. február 20.) Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 54., 2018.2.24., 14. o.).
               
               
                  
                     (8)
                  
                        A Tanács (EU) 2018/1904 végrehajtási határozata (2018. december 4.) Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról (HL L 310., 2018.12.6., 25. o.).
               
               
                  
                     (9)
                  
                        A Tanács (EU) 2018/1919 végrehajtási határozata (2018. december 4.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 311., 2018.12.7., 32. o.).
               
               
                  
                     (10)
                  
                        A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (11)
                  
                        A Tanács (EU) 2017/2408 végrehajtási határozata (2017. december 18.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 342., 2017.12.21., 8. o.).
               
               
                  
                     (12)
                  
                        A Tanács (EU) 2017/1768 végrehajtási határozata (2017. szeptember 25.) a Horvát Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 250., 2017.9.28., 71. o.).
               
               
                  
                     (13)
                  
                        A Tanács (EU) 2017/1853 végrehajtási határozata (2017. október 10.) a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről szóló 2011/335/EU végrehajtási határozat módosításáról (HL L 265., 2017.10.14., 15. o.).
               
               
                  
                     (14)
                  
                        A Tanács (EU) 2018/1700 végrehajtási határozata (2018. november 6.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 285., 2018.11.13., 78. o.).
               
               
                  
                     (15)
                  
                        A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (16)
                  
                        A Tanács (EU) 2017/1855 végrehajtási határozata (2017. október 10.) Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 265., 2017.10.14., 19. o.).
               
               
                  
                     (17)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről – Úton egy egységes uniós héaövezet felé – új döntések szükségeltetnek (COM(2016) 148 final).
               
               
                  
                     (18)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2017. évi munkaprogramja (COM(2016) 710 final). 
               
               
                  
                     (19)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Az egységes piac továbbfejlesztése: a polgárok és vállalkozások lehetőségeinek bővítése (COM(2015) 550 final).  
               
               
                  
                     (20)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Európa új éllovasai: az induló és a növekvő innovatív vállalkozásokat érintő kezdeményezés (COM(2016) 733 final).
               
               
                  
                     (21)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Gondolkozz előbb kicsiben!” – Európai kisvállalkozói intézkedéscsomag: „Small Business Act” (COM(2008) 394 végleges). 
               
               
                  
                     (22)
                  
                        HL L 347., 2006.12.11., 1. o.
               
               
                  
                     (23)
                  
                        A Tanács 67/228/EGK második irányelve (1967. április 11.) a tagállamok forgalmi adóra vonatkozó jogszabályainak összehangolásáról – a közös hozzáadottértékadó-rendszer struktúrájáról és alkalmazási módjáról (HL 71., 1967.4.14., 1303. o.).
               
               
                  
                     (24)
                  
                        A Tanács 2013/677/EU végrehajtási határozata (2013. november 15.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő intézkedés bevezetésére való felhatalmazásáról (HL L 316., 2013.11.27., 33. o.).
               
               
                  
                     (25)
                  
                        A Tanács (EU) 2017/319 végrehajtási határozata (2017. február 21.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 47., 2017.2.24, 7. o.).
               
               
                  
                     (26)
                  
                        COM(2018) 21 final, 2018. január 18.
               
               
                  
                     (27)
                  
                        A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).